Američka državna tajnica očekuje da će za nekoliko dana u Vijeću sigurnosti biti postignut sporazum o rezoluciji o okončanju sukoba na jugu Libanona
Francuska želi da prekid neprijateljstava prethodi dolasku međunarodnih mirovnih snaga, dok Washington želi da prvo dođu međunarodne sn
Američka državna tajnica Condoleezza Rice izjavila je da bi se u Vijeću sigurnosti Ujedinjenih naroda za nekoliko dana mogao postići sporazum o rezoluciji koja bi vodila okončanju sukoba između Izraela i Hezbollaha. U intervjuu za mrežu CNN, državna tajnica je rekla da američki i francuski diplomati već više dana rade na dokumentu koji bi doveo do trajnog prekida vatre i mira u regiji. Rad na rezoluciji posljednjih su tjedana usporavale upravo američko-francuske razlike u gledištima na ovu krizu. Francuska želi da prekid neprijateljstava prethodi dolasku međunarodnih mirovnih snaga, dok Washington želi obrnut proces – prvo dolazak međunarodnih snaga u regiju a tek nakon toga prekid vatre. Glasnogovornik britanske vlade izjavio je da će sljedećih nekoliko dana biti od odsudne važnosti za pregovore u Vijeću sigurnosti. U međuvremenu, vlada Malezije je priopćila da je spremna u buduće mirovne snage na jugu Libanona poslati tisuću svojih vojnika – odmah nakon proglašenje prekida neprijateljstava. ****** Izraelsko ratno zrakoplovstvo je nastavilo s bombardiranjem ciljeva i Libanonu. U akcijama protiv gerilaca Hezbollaha, posebno su gađani južni dijelovi Bejruta i mostovi na sjeveru zemlje. Očevici tvrde da su u jednom zračnom napadu na istoku Libanona, blizu granice sa Sirijom, ubijene najmanje 23 osobe - poljoprivredni radnici koje je prevozio jedan kamion. Libanonska vlada tvrdi da je danas poginulo još najmanje pet drugih osoba. Izraelski su avioni nastavili napade i na sela u južnom Libanonu. Više tisuća izraleskih vojnika nalazi se u južnom Libanonu gdje vojska želi uspostaviti sigurnosnu zonu, iz koje Hezbollah ne bi mogao raketirati izraelski teritorij. Izraelska je vojska danas potvrdila pogibiju dvojice vojnika u južnom Libanonu čiji su tenk uništili pripadnici Hezbollaha. Izraelske su vlasti priopćile da je Hezbollah danas na teritorij sjevernog Izraela ispalio više od stotinu raketa. Ubijena su dva civila. ****** U Bagdadu – održane su demonstracije podrške libanonskom islamističkom pokretu Hezbollah, u kojima je sudjelovalo više od stotinu tisuća iračkih šijita, uglavnom pristaša svećenika Moktade al-Sadra. Na ulicama Sadr Cityja – dijela Bagdada u kojem žive šijiti bilo je prilično napeto, nakon što je objavljena vijest da su američki vojnici ubili najmanje jednu osobu koja je sudjelovala u šijitskoj demonstraciji. Američka je vojska priopćila da je ubila dva naoružana terorista. Za to vrijeme, u Mosulu, na sjeveru Iraka, u bombaškom napadu i puškaranju nakon njega poginulo je najmanje devet osoba – od toga su tri policajca. Južno od Mosula, na jednom nogometnom igralištu u eksploziji bombaša samoubojice poginulo je deset osoba.